ועדת הכספים, כנסת 20, פרוטוקול מספר 1108, 2018-07-16 12:39

משה גפני: אני מחדש את ישיבת ועדת הכספים.

משה גפני: על סדר היום הצעת תקנות מס הכנסה (ניכוי הוצאות מסוימות) (תיקון), התשע"ח-2018.

איתן ברושי: הצעה לסדר.

משה גפני: בבקשה.

איתן ברושי: בישיבה בחדר הזה בראשותך עסקנו בשאלת התשלום למחלבות.

איתן ברושי: אתה בזמנו גם כעסת על כך שזה לא מתקדם.

איתן ברושי: שר האוצר לא חתם למרות ששר החקלאות חתם.

איתן ברושי: אני לא יודע מה אפשר לעשות אבל במצב הזה אני חושב - - -

משה גפני: הוא לא רוצה לחתום.

משה גפני: אני אדבר אתו שוב.

משה גפני: הוא לא רוצה לחתום.

איתן ברושי: אנחנו לעומת זאת עושים מה שהוא רוצה.

איתן ברושי: זה כאילו חד סטרי.

איתן ברושי: הוא לא חותם.

איתן ברושי: עכשיו מחיר המטרה עלה.

משה גפני: כן.

משה גפני: אני עוקב אחרי זה.

איתן ברושי: שיירשם בפרוטוקול שאני העליתי את זה.

משה גפני: בסדר.

משה גפני: מי מציג את התקנות?

גיא גולדמן: זה תיקון טכני.

משה גפני: אתה מרוצה כאן בוועדה?

גיא גולדמן: כן.

גיא גולדמן: יש לנו גם שיתוף פעולה טוב עם שלומית, עם היועצת המשפטית ואתך.

גיא גולדמן: מדובר בתיקון טכני.

גיא גולדמן: תיקון מקל.

גיא גולדמן: בחוק ההסדרים ל-2017, הוטמעה הקלה בהפקדה של עצמאי לקרן השתלמות, תיקון לפקודת מס הכנסה.

גיא גולדמן: לפני התיקון של 2017, הוכר כהוצאה לצורכי מס סכום מקסימלי של 4.5 אחוזים מהכנסה של עצמאי בניכוי 2.5 אחוזים מאותה הכנסה.

גיא גולדמן: ב-2017, בתיקון, בוטלה ההפחתה של ה-2.5 אחוזים.

גיא גולדמן: לאחר התיקון בוטלה ההפחתה של ה-2.5 אחוזים והוכר כהוצאה הסכום המקסימלי של 4.5 אחוזים.

גיא גולדמן: זה נעשה לגבי עצמאי.

גיא גולדמן: התקנות שמסדירות את ניכוי ההוצאות לעצמאי שהוא גם שכיר לא תוקנו בהתאם לפקודה והפחתה של 2.5 אחוזים נותרה שם בעינה.

גיא גולדמן: היום אנחנו מבקשים לתקן את התקנות ולהוציא משם את ההפחתה הזאת של ה-2.5 אחוזים ולהשוות את המצב של עצמאי הוא גם שכיר למצבו של עצמאי רגיל.

משה גפני: שלומית, מה את מציעה לוועדה?

משה גפני: לאשר, להתנגד, להימנע?

משה גפני: בסדר.

שלומית ארליך: מי בעד אישור תקנות מס הכנסה (ניכוי הוצאות מסוימות) (תיקון), התשע"ח-2018?

שלומית ארליך: מי נגד?

שלומית ארליך: בעד – פה אחד

משה גפני: התקנות אושרו פה אחד.

משה גפני: תודה רבה.